《秋日市区作》
宋代·程俱

火壮亦已老，朝昏发微凉。高梧逼秋枕，晓梦不得长。

区中了无营，起卧在一床。时时忽忘我，径至无何乡。

是身亦何为，万化讵未央。朅来兰陵市，三见草木黄。

颇欲索其身，穷年就庚桑。临渊故有羡，说食谁能尝。

尚有平生怀，嵚崎类痴狂。佳时坐自失，恐复堕渺茫。

有生浪营营，有志终遑遑。胡为自前却，坐待两鬓霜。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。